
NUTARIMAS
DĖL LIETUVOS RESPUBLIKOS VYRIAUSYBĖS 2005 M. BALANDŽIO 20 D. NUTARIMO NR. 436 „DĖL UŽSIENIEČIŲ, KURIEMS DRAUDŽIAMA ATVYKTI Į LIETUVOS RESPUBLIKĄ, NACIONALINIO SĄRAŠO SUDARYMO IR TVARKYMO TAISYKLIŲ PATVIRTINIMO“ PAKEITIMO

Nr. 
Vilnius

Lietuvos Respublikos Vyriausybė nutaria: 
1. Pakeisti Užsieniečių, kuriems draudžiama atvykti į Lietuvos Respubliką, nacionalinio sąrašo sudarymo ir tvarkymo taisykles, patvirtintas Lietuvos Respublikos Vyriausybės 2005 m. balandžio 20 d. nutarimu Nr. 436 „Dėl Užsieniečių, kuriems draudžiama atvykti į Lietuvos Respubliką, nacionalinio sąrašo sudarymo ir tvarkymo taisyklių patvirtinimo“, ir jas išdėstyti nauja redakcija (pridedama).
2. Nustatyti, kad šis nutarimas įsigalioja 2019 m. liepos 1 d. 

PATVIRTINTA
Lietuvos Respublikos Vyriausybės
2005 m. balandžio 20 d. nutarimu Nr. 436
(Lietuvos Respublikos Vyriausybės
2019 m.                   nutarimo Nr. 
redakcija)


UŽSIENIEČIŲ, KURIEMS DRAUDŽIAMA ATVYKTI Į LIETUVOS RESPUBLIKĄ,
NACIONALINIO SĄRAŠO SUDARYMO IR TVARKYMO TAISYKLĖS

1. Užsieniečių, kuriems draudžiama atvykti į Lietuvos Respubliką, nacionalinio sąrašo sudarymo ir tvarkymo taisyklės (toliau – taisyklės) nustato užsieniečių, kuriems draudžiama atvykti į Lietuvos Respubliką, nacionalinio sąrašo (toliau – sąrašas) sudarymo, tvarkymo ir duomenų iš šio sąrašo teikimo centrinei antrosios kartos Šengeno informacinei sistemai (toliau – C.SIS) tvarką. Apribojimus tam tikriems asmenims vykti į Lietuvos Respubliką arba keliauti per ją tranzitu nustatančiuose Europos Sąjungos sprendimuose arba kituose pagal Lietuvos Respublikos tarptautinius įsipareigojimus privalomuose tarptautinių organizacijų sprendimuose, kurie nėra įgyvendinami Europos Sąjungos sprendimais, nurodytų asmenų duomenys įrašomi į sąrašą, keičiami ar išbraukiami vadovaujantis Lietuvos Respublikos Vyriausybės 2007 m. birželio 6 d. nutarimu Nr. 639 „Dėl politinių sankcijų, kuriomis draudžiama asmenims atvykti ar keliauti tranzitu per Lietuvos Respublikos teritoriją, įgyvendinimo“. 
2. Sąrašo duomenys kaupiami Užsieniečių registro duomenų bazėje. 
Sąrašo paskirtis – kaupti, naudoti ir teikti sąrašo duomenis, atlikti kitus teisės aktų nustatytus tvarkymo veiksmus su sąrašo duomenimis, kurių pagrindu siekiama užkirsti kelią atvykti į Lietuvos Respublikos teritoriją užsieniečiams, kurių buvimas Lietuvos Respublikoje nepageidaujamas. 
3. Sąrašas tvarkomas ir duomenys iš šio sąrašo C.SIS teikiami laikantis Lietuvos Respublikos įstatymų, kitų teisės aktų ir taisyklių nuostatų. 
4. Sąrašą tvarko ir duomenis iš šio sąrašo C.SIS teikia Migracijos departamentas prie Lietuvos Respublikos vidaus reikalų ministerijos (toliau – Migracijos departamentas).
5. Į sąrašą duomenys įrašomi Lietuvos Respublikos įstatymo „Dėl užsieniečių teisinės padėties“ (toliau – įstatymas) 133 straipsnio 8 dalyje nurodytų subjektų priimtų sprendimų uždrausti užsieniečiui atvykti į Lietuvos Respubliką pagrindu. 
6. Į sąrašą įrašomi šie užsieniečio duomenys:
6.1. vardas (-ai);
6.2. pavardė (-ės);
6.3. užsienio valstybės suteiktas asmens kodas (jeigu užsienietis turi valstybės, kurioje asmens kodas yra naudojamas, išduotą pasą arba jį atitinkantį dokumentą, skirtą vykti į užsienio valstybę bei pripažintą Lietuvos Respublikoje);
6.4. gimimo data;
6.5. gimimo vieta; 
6.6. lytis;
6.7. pilietybė (-ės);
6.8. nuolatinės gyvenamosios vietos užsienyje adresas (jeigu žinomas);
6.9. paso arba jį atitinkančio kelionės dokumento pavadinimas;
6.10. paso arba jį atitinkančio kelionės dokumento serija, numeris, išdavimo data, valstybė, išdavusi šį dokumentą, jo galiojimo laikas;
6.11. veido atvaizdas, jeigu jis turimas. 
[bookmark: _GoBack]7. Be taisyklių 6 punkte nurodytų užsieniečio duomenų, į sąrašą įrašomi sprendimo uždrausti užsieniečiui atvykti į Lietuvos Respubliką, ištaisyti (papildyti) užsieniečio duomenis, sutrumpinti draudimo užsieniečiui atvykti į Lietuvos Respubliką laiką, išbraukti iš sąrašo duomenis apie užsienietį (toliau – sprendimas) priėmimo data, numeris, pagrindas, sprendimo priėmimą inicijavęs subjektas (taisyklių 9 punkte nurodyta valstybės institucija ar įstaiga, Lietuvos Respublikos užsienio reikalų ministras, Migracijos departamentas ar taisyklių 28.1 papunktyje nurodytas užsienietis), sprendimą priėmęs subjektas, draudimo atvykti į Lietuvos Respubliką terminas. 
8. Duomenys, nurodyti taisyklių 6 punkte, ir juos pagrindžiantys dokumentai Migracijos departamentui teikiami esant bent vienam įstatymo 133 straipsnio 1, 2, 5 ar 6 dalyje nurodytam uždraudimo užsieniečiui atvykti į Lietuvos Respubliką pagrindui per 10 darbo dienų nuo šio pagrindo atsiradimo ar paaiškėjimo kartu su šį pagrindą patvirtinančiais dokumentais ir (arba) kompetentingų valstybės institucijų ar įstaigų motyvuotomis išvadomis arba informacija apie tai, ar užsienietis gali kelti grėsmę valstybės saugumui ar viešajai tvarkai, nurodant laikotarpį, kuriam siūloma uždrausti užsieniečiui atvykti į Lietuvos Respubliką, ir tai, ar duomenys apie šį užsienietį iš sąrašo turėtų būti pateikti C.SIS. 
Užsienio reikalų ministras, įstatymo 133 straipsnio 8 dalyje nurodytu atveju teikdamas Lietuvos Respublikos vidaus reikalų ministrui pasiūlymą uždrausti užsieniečiui atvykti į Lietuvos Respubliką įstatymo 133 straipsnio 4 dalyje nurodytais pagrindais, kartu su užsieniečio duomenimis, nurodytais taisyklių 6 punkte, pateikia informaciją ir (arba) dokumentus, patvirtinančius pagrindą, kuriuo siūlo uždrausti šiam užsieniečiui atvykti į Lietuvos Respubliką, ir nurodo laikotarpį, kuriam siūlo uždrausti užsieniečiui atvykti į Lietuvos Respubliką. 
Taisyklių 9 punkte nurodytos valstybės institucijos ar įstaigos arba šio punkto antrojoje pastraipoje nurodytu atveju užsienio reikalų ministro teikiamame pasiūlyme uždrausti užsieniečiui atvykti į Lietuvos Respubliką turi būti nurodyta, yra ar nėra įstatymo 133 straipsnio 10 dalyje nurodytų priežasčių, dėl kurių informacija užsieniečiui neteikiama.
Jeigu taisyklių 9 punkte nurodytos valstybės institucijos ar įstaigos arba šio punkto antrojoje pastraipoje nurodytu atveju užsienio reikalų ministras teikia įslaptintą informaciją, tokia informacija teikiama Lietuvos Respublikos valstybės ir tarnybos paslapčių įstatymo, Lietuvos Respublikos kriminalinės žvalgybos įstatymo, Lietuvos Respublikos žvalgybos įstatymo ir kitų teisės aktų, reglamentuojančių įslaptintos informacijos rinkimą, administravimą ir panaudojimą, nustatyta tvarka. 
9. Duomenis, nurodytus taisyklių 6 punkte, juos pagrindžiančius dokumentus, uždraudimo užsieniečiui atvykti į Lietuvos Respubliką pagrindą patvirtinančius dokumentus ir (arba) motyvuotas išvadas ar informaciją dėl to, ar užsienietis gali kelti grėsmę valstybės saugumui ar viešajai tvarkai, Migracijos departamentui teikia: 
9.1. policijos įstaigos (toliau – policija);
9.2. Valstybės sienos apsaugos tarnyba prie Lietuvos Respublikos vidaus reikalų ministerijos ir jos struktūriniai padaliniai (toliau – Valstybės sienos apsaugos tarnyba); 
9.3. Vadovybės apsaugos departamentas prie Vidaus reikalų ministerijos;
9.4. Finansinių nusikaltimų tyrimo tarnyba prie Lietuvos Respublikos vidaus reikalų ministerijos;
9.5. Lietuvos Respublikos valstybės saugumo departamentas; 
9.6. Lietuvos Respublikos užsienio reikalų ministerija, Lietuvos Respublikos diplomatinės atstovybės ir konsulinės įstaigos užsienyje; 
9.7. Antrasis operatyvinių tarnybų departamentas prie Krašto apsaugos ministerijos;
9.8. Muitinės departamentas prie Lietuvos Respublikos finansų ministerijos;
9.9. Lietuvos Respublikos specialiųjų tyrimų tarnyba;
9.10. Lietuvos Respublikos teismai.
10. Jeigu taisyklių 9 punkte nurodytos valstybės institucijos ar įstaigos arba taisyklių 8 punkte nurodytu atveju užsienio reikalų ministras, atsižvelgę į visas su konkrečiu atveju susijusias aplinkybes, nusprendžia, kad duomenys apie užsienietį, kurį siūloma įtraukti į sąrašą įstatymo 133 straipsnio 5 ar 6 dalyje nurodytu pagrindu dėl to, kad jis gali kelti grėsmę valstybės saugumui, arba kurį siūloma įtraukti į sąrašą įstatymo 133 straipsnio 4 dalyje nurodytais pagrindais, turi būti viešai paskelbti taisyklių 17 punkte nustatyta tvarka, privalo apie tai nurodyti pasiūlyme įtraukti užsienietį į sąrašą. 
Jeigu užsieniečio duomenys į sąrašą jau įtraukti ir taisyklių 9 punkte nurodyta valstybės institucija ar įstaiga, kurios pasiūlymu užsieniečio duomenys įtraukti į sąrašą įstatymo 133 straipsnio 5 ar 6 dalyje nurodytu pagrindu dėl to, kad jis gali kelti grėsmę valstybės saugumui, arba taisyklių 8 punkte nurodytu atveju užsienio reikalų ministras, atsižvelgę į visas su konkrečiu atveju susijusias aplinkybes, nusprendžia, kad duomenys apie šį užsienietį turi būti viešai paskelbti taisyklių 17 punkte nustatyta tvarka, atitinkamai Migracijos departamentui arba vidaus reikalų ministrui pateikia atskirą rašytinį prašymą viešai paskelbti duomenis apie šį užsienietį.
Apie gautą taisyklių 9 punkte nurodytos valstybės institucijos ar įstaigos pasiūlymą viešai paskelbti duomenis apie užsienietį, kurį siūloma įtraukti į sąrašą, Migracijos departamentas ne vėliau kaip kitą darbo dieną nuo užsieniečio, kuriam draudžiama atvykti į Lietuvos Respubliką, duomenų įtraukimo į sąrašą dienos, o jeigu užsieniečio duomenys į sąrašą jau įtraukti – apie gautą prašymą viešai paskelbti duomenis apie šį užsienietį ne vėliau kaip kitą darbo dieną nuo prašymo gavimo dienos raštu praneša Užsienio reikalų ministerijai. 
11. Jeigu taisyklių 9 punkte nurodytos valstybės institucijos ar įstaigos arba taisyklių 8 punkte nurodytu atveju užsienio reikalų ministras kartu su duomenimis apie užsienietį nepateikia draudimo užsieniečiui atvykti į Lietuvos Respubliką pagrindą patvirtinančių dokumentų ir (arba) informacijos, nenurodo, yra ar nėra įstatymo 133 straipsnio 10 dalyje nurodytų priežasčių, dėl kurių informacija užsieniečiui neteikiama, pateikia neišsamius duomenis apie užsienietį arba kyla abejonių dėl pateiktų duomenų teisingumo ir (ar) pagrįstumo, Migracijos departamentas sprendimui uždrausti užsieniečiui atvykti į Lietuvos Respubliką priimti įstatymo 133 straipsnio 1, 2, 5 ar 6 dalyje nurodytu pagrindu, o vidaus reikalų ministras arba jo pavedimu vidaus reikalų viceministras – įstatymo 133 straipsnio 4 dalyje nurodytais pagrindais turi paprašyti pateikti papildomų dokumentų (informacijos) arba patikslinti (papildyti) pateiktą informaciją ar duomenis apie užsienietį. 
12. Gavęs duomenis, nurodytus taisyklių 6 punkte, juos pagrindžiančius dokumentus, uždraudimo užsieniečiui atvykti į Lietuvos Respubliką pagrindą patvirtinančius dokumentus ir (arba) motyvuotas išvadas ar informaciją apie tai, ar užsienietis gali kelti grėsmę valstybės saugumui ar viešajai tvarkai, Migracijos departamentas šių duomenų, dokumentų ir (arba) motyvuotų išvadų ar informacijos pagrindu ne vėliau kaip kitą darbo dieną, jeigu kreipiamasi dėl užsieniečio grėsmės valstybės saugumui, arba ne vėliau kaip per 5 darbo dienas, jeigu kreipiamasi kitais pagrindais, priima sprendimą uždrausti (neuždrausti) užsieniečiui atvykti į Lietuvos Respubliką. 
Jeigu Migracijos departamentas sprendimą uždrausti užsieniečiui atvykti į Lietuvos Respubliką priima atsižvelgdamas į savo priimtą sprendimą atsisakyti išduoti užsieniečiui vizą ar ją panaikinti, atsisakyti išduoti užsieniečiui leidimą gyventi Lietuvos Respublikoje ar jį panaikinti, grąžinti į užsienio valstybę, toks sprendimas priimamas per 5 darbo dienas nuo vieno iš minėtų sprendimų priėmimo dienos arba kartu su vienu iš minėtų sprendimų. 
Jeigu Migracijos departamentas arba Valstybės sienos apsaugos tarnyba priima sprendimą išsiųsti užsienietį iš Lietuvos Respublikos, sprendimą uždrausti užsieniečiui atvykti į Lietuvos Respubliką priima kartu su sprendimu išsiųsti užsienietį iš Lietuvos Respublikos, jeigu nėra įstatymo 133 straipsnio 10 dalyje nurodytų priežasčių, dėl kurių informacija užsieniečiui neteikiama. Jeigu yra įstatymo 133 straipsnio 10 dalyje nurodytų priežasčių, dėl kurių informacija užsieniečiui neteikiama, sprendimas uždrausti užsieniečiui atvykti į Lietuvos Respubliką įforminamas atskiru sprendimu.
13. Vidaus reikalų ministras, gavęs užsienio reikalų ministro pasiūlymą uždrausti užsieniečiui atvykti į Lietuvos Respubliką įstatymo 133 straipsnio 4 dalyje nurodytais pagrindais ir remdamasis jame nurodytais užsieniečio duomenimis, kartu pateikta informacija ir (arba) dokumentais, patvirtinančiais uždraudimo užsieniečiui atvykti į Lietuvos Respubliką pagrindą, ne vėliau kaip per 10 darbo dienų priima sprendimą uždrausti užsieniečiui atvykti į Lietuvos Respubliką. Duomenis į sąrašą įrašo Migracijos departamentas ne vėliau kaip kitą darbo dieną nuo vidaus reikalų ministro priimto sprendimo uždrausti užsieniečiui atvykti į Lietuvos Respubliką priėmimo dienos. 
14. Duomenys į sąrašą įrašomi sprendimo priėmimo dieną, išskyrus taisyklių 12 punkto trečiojoje pastraipoje, 13, 22, 24 ir 31 punktuose nurodytus atvejus, kai sprendimą priima vidaus reikalų ministras ar Valstybės sienos apsaugos tarnyba, arba tuos atvejus, kai sprendime nurodyta kitaip. Vidaus reikalų ministro priimtas sprendimas Migracijos departamentui pateikiamas raštu arba elektroninėmis priemonėmis ne vėliau kaip kitą darbo dieną nuo sprendimo priėmimo dienos, Valstybės sienos apsaugos tarnybos sprendimas – ne vėliau kaip kitą darbo dieną nuo sprendimo dėl užsieniečio išsiuntimo iš Lietuvos Respublikos įvykdymo dienos arba sprendimo dėl uždraudimo atvykti į Lietuvos Respubliką priėmimo dieną, jeigu uždraudimas atvykti užsieniečiui taikomas ne nuo išsiuntimo iš Lietuvos Respublikos dienos. Gavęs vidaus reikalų ministro ar Valstybės sienos apsaugos tarnybos sprendimą, Migracijos departamentas duomenis į sąrašą įrašo ne vėliau kaip kitą darbo dieną.
15. Duomenys iš sąrašo teikiami C.SIS, jeigu sprendimas uždrausti užsieniečiui atvykti į Lietuvos Respubliką, kurio pagrindu duomenys įrašyti į sąrašą, atitinka 2006 m. gruodžio 20 d. Europos Parlamento ir Tarybos reglamento (EB) Nr. 1987/2006 dėl antrosios kartos Šengeno informacinės sistemos (SIS II) sukūrimo, veikimo ir naudojimo (OL 2006 L 381, p. 4) (toliau – SIS II reglamentas) 24 ir 25 straipsniuose nustatytus pagrindus.
Sprendimą įtraukti į C.SIS įspėjimą dėl užsieniečio neįsileidimo pagal SIS II reglamento 24 arba 25 straipsnį Migracijos departamentas arba Valstybės sienos apsaugos tarnyba priima kartu su sprendimu uždrausti užsieniečiui atvykti į Lietuvos Respubliką. 
16. Įspėjimą dėl užsieniečio neįsileidimo į C.SIS įtraukia Migracijos departamentas, įrašydamas užsieniečio duomenis į sąrašą. Duomenis iš sąrašo C.SIS Migracijos departamentas pateikia duomenų įrašymo į sąrašą dieną. 
17. Jeigu taisyklių 9 punkte nurodytos valstybės institucijos ar įstaigos pasiūlyme Migracijos departamentui įtraukti užsienietį į sąrašą įstatymo 133 straipsnio 5 ar 6 dalyje nurodytu pagrindu dėl to, kad jis gali kelti grėsmę valstybės saugumui, arba taisyklių 8 punkte nurodytu atveju užsienio reikalų ministro pasiūlyme buvo nurodyta, kad duomenys apie šį užsienietį turi būti viešai paskelbti, Migracijos departamentas taisyklių 18 punkte nurodytus duomenis paskelbia Migracijos departamento interneto svetainės skyriuje „Draudimas atvykti į Lietuvos Respubliką“ (toliau – Migracijos departamento interneto svetainė) ne vėliau kaip kitą darbo dieną nuo Migracijos departamento sprendimo uždrausti užsieniečiui atvykti į Lietuvos Respubliką priėmimo ar vidaus reikalų ministro priimto sprendimo uždrausti užsieniečiui atvykti į Lietuvos Respubliką pateikimo Migracijos departamentui dienos. Jeigu pateiktas taisyklių 10 punkto antrojoje pastraipoje nurodytas prašymas, Migracijos departamentas taisyklių 18 punkte nurodytus duomenis paskelbia Migracijos departamento interneto svetainėje ne vėliau kaip kitą darbo dieną nuo šio prašymo gavimo Migracijos departamente dienos arba informacijos apie gautą užsienio reikalų ministro rašytinį prašymą viešai paskelbti duomenis apie šį užsienietį pateikimo Migracijos departamentui dienos. 
18. Migracijos departamento interneto svetainėje apie taisyklių 17 punkte nurodytą užsienietį paskelbiami šie duomenys:
18.1. vardas (-ai);
18.2. pavardė (-ės);
18.3. gimimo data;
18.4. lytis; 
18.5. pilietybė (-ės);
18.6. draudimo atvykti į Lietuvos Respubliką terminas ir pagrindas. 
19. Migracijos departamentas taisyklių 18 punkte nurodytus duomenis Migracijos departamento interneto svetainėje panaikina ne vėliau kaip kitą darbo dieną, kai pasibaigia draudimo atvykti į Lietuvos Respubliką terminas ir duomenys apie užsienietį išbraukiami iš sąrašo arba gaunamas taisyklių 9 punkte nurodytos valstybės institucijos ar įstaigos, kurios pasiūlymu ar prašymu duomenys apie taisyklių 17 punkte nurodytą užsienietį paskelbti viešai, o taisyklių 8 punkte nurodytu atveju užsienio reikalų ministro prašymas viešai nebeskelbti šių duomenų. 
20. Apie duomenų neįtraukimą į sąrašą pasiūlymą įtraukti užsienietį į sąrašą pateikusiai taisyklių 9 punkte nurodytai valstybės institucijai ar įstaigai Migracijos departamentas raštu praneša ne vėliau kaip kitą darbo dieną nuo sprendimo neuždrausti užsieniečiui atvykti į Lietuvos Respubliką priėmimo. 
Apie duomenų įtraukimą į sąrašą ir duomenų iš sąrašo pateikimą C.SIS pasiūlymą įtraukti užsienietį į sąrašą ir jo duomenis iš sąrašo pateikti C.SIS pateikusiai taisyklių 9 punkte nurodytai valstybės institucijai ar įstaigai, o taisyklių 8 punkte nurodytu atveju užsienio reikalų ministrui nepranešama. 
Jeigu sprendimas uždrausti atvykti į Lietuvos Respubliką nėra priimtas kartu su sprendimu atsisakyti išduoti užsieniečiui vizą ar ją panaikinti, atšaukti Šengeno vizą, atsisakyti išduoti užsieniečiui leidimą gyventi Lietuvos Respublikoje ar jį panaikinti, grąžinti užsienietį į užsienio valstybę arba išsiųsti jį iš Lietuvos Respublikos, užsienietis apie priimtą sprendimą uždrausti jam atvykti į Lietuvos Respubliką informuojamas Migracijos departamento raštišku pranešimu, kuris ne vėliau kaip per 3 darbo dienas nuo šio sprendimo priėmimo užsieniečiui išsiunčiamas paštu arba elektroninėmis priemonėmis, jeigu yra žinoma užsieniečio gyvenamoji vieta ar jo elektroninio pašto adresas ir nėra įstatymo 133 straipsnio 10 dalyje nurodytų priežasčių, dėl kurių informacija užsieniečiui neteikiama. Raštiškame pranešime užsieniečiui nurodoma sprendimo uždrausti jam atvykti į Lietuvos Respubliką priėmimo data, numeris, uždraudimo užsieniečiui atvykti į Lietuvos Respubliką pagrindas, sprendimą priėmęs subjektas, draudimo atvykti į Lietuvos Respubliką terminas ir sprendimo apskundimo tvarka. 
Jeigu sprendimas uždrausti užsieniečiui atvykti į Lietuvos Respubliką priimamas kartu su šio punkto trečiojoje pastraipoje nurodytu sprendimu ir nėra įstatymo 133 straipsnio 10 dalyje nurodytų priežasčių, dėl kurių informacija užsieniečiui neteikiama, užsienietis su priimtu sprendimu supažindinamas šių sprendimų priėmimą reglamentuojančių teisės aktų nustatyta tvarka.
Jeigu dėl įstatymo 133 straipsnio 10 dalyje nurodytų priežasčių informacija užsieniečiui neteikiama, tai nurodoma sprendime uždrausti užsieniečiui atvykti į Lietuvos Respubliką. Informacija užsieniečiui negali būti teikiama, jeigu taisyklių 9 punkte nurodytos valstybės institucijos ar įstaigos arba taisyklių 8 punkte nurodytu atveju užsienio reikalų ministro teikiamame pasiūlyme uždrausti užsieniečiui atvykti į Lietuvos Respubliką buvo nurodyta, kad yra įstatymo 133 straipsnio 10 dalyje nurodytų priežasčių, dėl kurių informacija užsieniečiui neteikiama.
Jeigu Migracijos departamentas sprendimą uždrausti užsieniečiui atvykti į Lietuvos Respubliką priima įstatymo 133 straipsnio 5 ar 6 dalyje nurodytais pagrindais, atsižvelgdamas į savo priimamą sprendimą atsisakyti išduoti užsieniečiui vizą ar ją panaikinti, atšaukti Šengeno vizą, atsisakyti išduoti užsieniečiui leidimą gyventi Lietuvos Respublikoje ar jį panaikinti, išsiųsti užsienietį iš Lietuvos Respublikos arba grąžinti į užsienio valstybę, o Valstybės sienos apsaugos tarnyba sprendimą uždrausti užsieniečiui atvykti į Lietuvos Respubliką priima įstatymo 133 straipsnio 5 ar 6 dalyje nurodytais pagrindais, atsižvelgdama į savo priimamą sprendimą išsiųsti užsienietį iš Lietuvos Respublikos, tai jie, siekdami nustatyti, ar yra įstatymo 133 straipsnio 10 dalyje nurodytų priežasčių, dėl kurių informacija užsieniečiui neteikiama, privalo kreiptis į tą valstybės instituciją ar įstaigą, kuri pateikė motyvuotą išvadą ar informaciją dėl to, kad užsienietis gali kelti grėsmę valstybės saugumui ar viešajai tvarkai, ir į Užsienio reikalų ministeriją, kurios per 5 darbo dienas atitinkamai Migracijos departamentui ar Valstybės sienos apsaugos tarnybai turi pranešti, yra ar nėra įstatymo 133 straipsnio 10 dalyje nurodytų priežasčių, dėl kurių informacija užsieniečiui neteikiama. Informacija užsieniečiui neteikiama, jeigu valstybės institucija ar įstaiga, į kurią kreiptasi, ar Užsienio reikalų ministerija nurodė įstatymo 133 straipsnio 10 dalyje nurodytą priežastį, dėl kurios informacija užsieniečiui neteikiama.
Užsieniečiui nepranešama apie duomenų iš sąrašo pateikimą C.SIS, jeigu nustatomas bent vienas iš SIS II reglamento 42 straipsnio 2 dalyje nurodytų pagrindų, dėl kurių informacija neteikiama. Apie tai nurodoma sprendime uždrausti užsieniečiui atvykti į Lietuvos Respubliką. 
21. Jeigu užsieniečiui, kurio duomenys iš sąrašo pateikti C.SIS, uždrausta atvykti į Lietuvos Respubliką ilgesnį laiką, nei jo duomenys saugomi C.SIS, duomenų saugojimo C.SIS terminas, likus ne mažiau kaip vienam mėnesiui iki duomenų saugojimo C.SIS termino pabaigos, Migracijos departamento, o jeigu sprendimą įtraukti į C.SIS įspėjimą dėl užsieniečio neįsileidimo pagal SIS II reglamento 24 arba 25 straipsnį priėmė Valstybės sienos apsaugos tarnyba – jos sprendimu gali būti pratęstas, jeigu Migracijos departamentas ar Valstybės sienos apsaugos tarnyba, atlikę išsamų tyrimą: patikrinę duomenų, iš sąrašo pateiktų C.SIS, tikslumą ir teisėtumą, įvertinę aplinkybes, dėl kurių užsieniečiui uždrausta atvykti į Lietuvos Respubliką, – nustato, kad tikslai, kuriems pasiekti buvo įvestas šis įspėjimas, neišnyko ir duomenų saugojimo C.SIS terminas turi būti pratęstas. Duomenų saugojimo C.SIS terminas gali būti pratęstas kiekvieną kartą ne ilgiau kaip 3 metams ir ne ilgiau kaip iki draudimo atvykti į Lietuvos Respubliką termino pabaigos.
Valstybės sienos apsaugos tarnybos priimtas sprendimas pratęsti duomenų saugojimo C.SIS terminą Migracijos departamentui pateikiamas raštu arba elektroninėmis priemonėmis sprendimo priėmimo dieną.
22. Jeigu Migracijos departamentas arba Valstybės sienos apsaugos tarnyba raštu informuojami arba atlikdami savo funkcijas gauna informaciją, kad užsienietis, kurio duomenys atitinkamai Migracijos departamento arba Valstybės sienos apsaugos tarnybos sprendimu įrašyti į sąrašą, yra arba tapo Europos Sąjungos valstybės narės ar Europos laisvosios prekybos asociacijos valstybės narės piliečiu, tokio piliečio šeimos nariu arba kitu asmeniu, kuris pagal Europos Sąjungos teisės aktus naudojasi laisvo asmenų judėjimo teise (toliau – asmuo, kuris naudojasi laisvo asmenų judėjimo teise), per 5 darbo dienas nuo informacijos gavimo dienos priima sprendimą išbraukti iš sąrašo duomenis apie šį užsienietį, išskyrus šio punkto antrojoje pastraipoje nurodytus atvejus. 
Jeigu užsieniečiui į Lietuvos Respubliką atvykti uždrausta dėl to, kad jis galėjo kelti grėsmę valstybės saugumui ar viešajai tvarkai, atitinkamai Migracijos departamentas arba Valstybės sienos apsaugos tarnyba išsiunčia paklausimą valstybės institucijai ar įstaigai, kurios pateiktų duomenų, dokumentų ir (arba) motyvuotų išvadų ar informacijos pagrindu priimtas sprendimas uždrausti užsieniečiui atvykti į Lietuvos Respubliką, ar užsieniečio atvykimas į Lietuvos Respubliką ir buvimas joje vis dar gali kelti grėsmę valstybės saugumui ar viešajai tvarkai, o jeigu užsieniečiui į Lietuvos Respubliką atvykti uždrausta įstatymo 133 straipsnio 4 dalyje nurodytais pagrindais – raštu praneša vidaus reikalų ministrui, kad užsienietis tapo asmeniu, kuris naudojasi laisvo asmenų judėjimo teise. 
Valstybės institucija ar įstaiga, kurios pateiktų duomenų, dokumentų ir (arba) motyvuotų išvadų ar informacijos pagrindu priimtas sprendimas uždrausti užsieniečiui atvykti į Lietuvos Respubliką, per 10 darbo dienų nuo paklausimo gavimo dienos atitinkamai Migracijos departamentui arba Valstybės sienos apsaugos tarnybai pateikia motyvuotą išvadą ar informaciją dėl to, kad užsienietis gali kelti grėsmę valstybės saugumui ar viešajai tvarkai, arba motyvuotą pasiūlymą išbraukti duomenis apie užsienietį iš sąrašo. Jeigu valstybės institucija ar įstaiga neturi galimybės atsakyti į paklausimą per 10 darbo dienų nuo paklausimo gavimo dienos, raštu apie tai informuoja atitinkamai Migracijos departamentą arba Valstybės sienos apsaugos tarnybą. Terminas, per kurį valstybės institucija ar įstaiga turi pateikti motyvuotą išvadą ar informaciją dėl to, kad užsienietis gali kelti grėsmę valstybės saugumui ar viešajai tvarkai, arba motyvuotą pasiūlymą išbraukti duomenis apie užsienietį iš sąrašo, negali būti ilgesnis kaip 30 darbo dienų nuo paklausimo gavimo valstybės institucijoje ar įstaigoje dienos.
Migracijos departamentas per 5 darbo dienas nuo valstybės institucijos ar įstaigos motyvuotos išvados ar informacijos dėl to, kad užsienietis gali kelti grėsmę valstybės saugumui ar viešajai tvarkai, arba motyvuoto pasiūlymo išbraukti duomenis apie užsienietį iš sąrašo gavimo dienos priima naują sprendimą uždrausti užsieniečiui atvykti į Lietuvos Respubliką įstatymo 133 straipsnio 6 dalyje nurodytu pagrindu (ankstesniojo ir naujojo draudimo atvykti į Lietuvos Respubliką bendras laikotarpis negali būti ilgesnis kaip 5 metai) arba priima sprendimą išbraukti iš sąrašo duomenis apie šį užsienietį. 
Sprendimą išbraukti iš sąrašo duomenis apie užsienietį, kuriam uždrausta atvykti į Lietuvos Respubliką įstatymo 133 straipsnio 4 dalyje nurodytais pagrindais ir kuris tapo asmeniu, kuris naudojasi laisvo asmenų judėjimo teise, informavęs užsienio reikalų ministrą, priima vidaus reikalų ministras. 
Valstybės sienos apsaugos tarnybai ar vidaus reikalų ministrui priėmus sprendimą išbraukti iš sąrašo duomenis apie užsienietį, Migracijos departamentas duomenis iš sąrašo išbraukia ne vėliau kaip kitą darbo dieną nuo šio sprendimo gavimo dienos. 
23. Valstybės institucija arba įstaiga, pastebėjusi su savo turimais duomenimis nesutampančius sąrašo duomenis, Migracijos departamentui praneša, kurie duomenys nesutampa, ir nurodo nesutampančių duomenų šaltinį. Migracijos departamentas nedelsdamas, bet ne vėliau kaip kitą darbo dieną, raštu informuoja vidaus reikalų ministrą, jeigu informacija gauta dėl užsieniečio, kuriam uždrausta atvykti į Lietuvos Respubliką įstatymo 133 straipsnio 4 dalyje nurodytais pagrindais, arba Valstybės sienos apsaugos tarnybą, jeigu informacija gauta dėl užsieniečio, kuriam uždrausta atvykti į Lietuvos Respubliką Valstybės sienos apsaugos tarnybos sprendimu, arba jeigu Migracijos departamentas, atlikdamas savo funkcijas, nustato, kad sąrašo duomenys nesutampa su jo turimais užsieniečio duomenimis. 
24. Neteisingus, netikslius arba neišsamius sąrašo duomenis Migracijos departamentas ištaiso (papildo) nedelsdamas, bet ne vėliau kaip kitą darbo dieną  nuo sprendimo ištaisyti (papildyti) užsieniečio duomenis priėmimo dienos, arba ne vėliau kaip kitą darbo dieną nuo vidaus reikalų ministro ar Valstybės sienos apsaugos tarnybos priimto sprendimo ištaisyti (papildyti) užsieniečio, kuriam uždrausta atvykti į Lietuvos Respubliką įstatymo 133 straipsnio 4 dalyje nurodytais pagrindais ar kuriam uždrausta atvykti į Lietuvos Respubliką Valstybės sienos apsaugos tarnybos sprendimu, duomenis gavimo dienos. Sprendimas ištaisyti (papildyti) užsieniečio duomenis priimamas per 5 darbo dienas nuo taisyklių 23 punkte nurodytos informacijos gavimo Migracijos departamente ar Valstybės sienos apsaugos tarnyboje dienos arba dienos, kai Migracijos departamentas ar Valstybės sienos apsaugos tarnyba, atlikdami savo funkcijas, nustato, kad sąrašo duomenys nesutampa su jų turimais duomenimis, arba taisyklių 23 punkte nurodytos informacijos pateikimo vidaus reikalų ministrui dienos.
25. Sprendime ištaisyti (papildyti) užsieniečio duomenis nurodoma:
25.1. valstybės institucijos ar įstaigos, pateikusios informaciją apie taisytinus (papildytinus) užsieniečio duomenis, pavadinimas;
25.2. taisytini (papildytini) užsieniečio duomenys;
25.3. užsieniečio duomenų taisymo (papildymo) priežastis;
25.4. užsieniečio duomenys, kurie buvo įtraukti į sąrašą iki jų ištaisymo (papildymo). 
26. Apie priimtą sprendimą netaisyti (nepildyti) užsieniečio duomenų atitinkamai Migracijos departamentas ar Valstybės sienos apsaugos tarnyba nedelsdami, bet ne vėliau kaip kitą darbo dieną, raštu praneša informaciją apie neteisingus, netikslius arba neišsamius sąrašo duomenis pateikusiai valstybės institucijai ar įstaigai. Apie priimtą sprendimą ištaisyti (papildyti) užsieniečio duomenis informaciją apie neteisingus, netikslius arba neišsamius sąrašo duomenis pateikusiai valstybės institucijai ar įstaigai nepranešama.
27. Jeigu Migracijos departamentas ištaiso (papildo) sąrašo duomenis, kurie buvo pateikti C.SIS, šiuos duomenis nedelsdamas, bet ne vėliau kaip kitą darbo dieną, ištaiso (papildo) ir C.SIS, jeigu priimamas atitinkamas sprendimas. Sprendimą ištaisyti (papildyti) C.SIS duomenis Migracijos departamentas ir Valstybės sienos apsaugos tarnyba priima kartu su sprendimu ištaisyti (papildyti) sąrašo duomenis. 
28. Duomenys apie užsienietį, kuriam uždrausta atvykti į Lietuvos Respubliką įstatymo 133 straipsnio 1, 2, 5 ar 6 dalyje nurodytu pagrindu, gali būti išbraukiami iš sąrašo arba sutrumpintas draudimo šiam užsieniečiui atvykti į Lietuvos Respubliką laikas sprendimą dėl uždraudimo atvykti priėmusio Migracijos departamento ar Valstybės sienos apsaugos tarnybos sprendimu, jeigu šiai įstaigai pateikiamas:
28.1. motyvuotas rašytinis užsieniečio prašymas išbraukti duomenis apie jį iš sąrašo ar sutrumpinti draudimo jam atvykti į Lietuvos Respubliką laiką. Šis prašymas atitinkamai Migracijos departamentui arba Valstybės sienos apsaugos tarnybai siunčiamas paštu, kartu pridedant užsieniečio paso arba jį atitinkančio kelionės dokumento kopiją (kopijos tikrumas turi būti paliudytas dokumentų kopijų tikrumo paliudijimo teisę turinčio asmens ar institucijos), ar elektroninėmis priemonėmis, pasirašytas kvalifikuotu elektroniniu parašu;
28.2. motyvuotas rašytinis taisyklių 9 punkte nurodytos valstybės institucijos arba įstaigos pasiūlymas išbraukti duomenis apie užsienietį iš sąrašo ar sutrumpinti draudimo užsieniečiui atvykti į Lietuvos Respubliką terminą. 
29. Sprendimą išbraukti iš sąrašo duomenis apie užsienietį, kuriam uždrausta atvykti į Lietuvos Respubliką įstatymo 133 straipsnio 4 dalyje nurodytais pagrindais, ar sutrumpinti draudimo tokiam užsieniečiui atvykti į Lietuvos Respubliką terminą vidaus reikalų ministras priima užsienio reikalų ministro motyvuotu pasiūlymu. 
30. Gavęs taisyklių 28 punkte arba 32.3 papunktyje nurodytą prašymą (pasiūlymą) išbraukti duomenis apie užsienietį iš sąrašo ir (arba) atšaukti įspėjimą dėl užsieniečio neįsileidimo pagal SIS II reglamento 24 arba 25 straipsnį, Migracijos departamentas arba Valstybės sienos apsaugos tarnyba raštu tai suderina su valstybės institucija ar įstaiga, pateikusia pasiūlymą uždrausti užsieniečiui atvykti į Lietuvos Respubliką ir (arba) įtraukti įspėjimą dėl užsieniečio neįsileidimo pagal SIS II reglamento 24 arba 25 straipsnį, jeigu užsieniečiui uždrausta atvykti į Lietuvos Respubliką ir (arba) įspėjimas dėl užsieniečio neįsileidimo pagal SIS II reglamento 24 arba 25 straipsnį įtrauktas valstybės institucijos ar įstaigos pasiūlymu. Terminas, per kurį valstybės institucija ar įstaiga turi pateikti savo motyvuotą nuomonę dėl sprendimo uždrausti užsieniečiui atvykti į Lietuvos Respubliką ir (arba) įtraukti įspėjimą dėl užsieniečio neįsileidimo pagal SIS II reglamento 24 arba 25 straipsnį peržiūrėjimo ir duomenų apie jį išbraukimo iš sąrašo arba draudimo užsieniečiui atvykti į Lietuvos Respubliką termino sutrumpinimo arba įspėjimo dėl užsieniečio neįsileidimo pagal SIS II reglamento 24 arba 25 straipsnį atšaukimo negali būti ilgesnis kaip 10 darbo dienų nuo Migracijos departamento ar Valstybės sienos apsaugos tarnybos paklausimo gavimo valstybės institucijoje ar įstaigoje dienos.
Ši nuostata netaikoma, kai išbraukti iš sąrašo duomenis apie užsienietį prašo taisyklių 9 punkte nurodyta valstybės institucija ar įstaiga, kuri ir buvo pateikusi pasiūlymą įtraukti duomenis apie šį užsienietį į sąrašą. 
31. Sprendimas išbraukti duomenis apie užsienietį iš sąrašo ar sutrumpinti draudimo užsieniečiui atvykti į Lietuvos Respubliką terminą priimamas per 20 darbo dienų nuo taisyklių 28 punkte nurodyto prašymo (pasiūlymo) gavimo Migracijos departamente ar Valstybės sienos apsaugos tarnyboje dienos, o taisyklių 29 punkte nurodytu atveju ‒ užsienio reikalų ministro motyvuoto pasiūlymo pateikimo vidaus reikalų ministrui dienos. Duomenys iš sąrašo išbraukiami ar įrašomas kitas draudimo atvykti į Lietuvos Respubliką terminas Migracijos departamento sprendimo išbraukti duomenis apie užsienietį iš sąrašo ar sprendimo sutrumpinti draudimo užsieniečiui atvykti į Lietuvos Respubliką terminą priėmimo dieną arba ne vėliau kaip kitą darbo dieną nuo vidaus reikalų ministro ar Valstybės sienos apsaugos tarnybos priimto sprendimo išbraukti iš sąrašo duomenis apie užsienietį ar sutrumpinti draudimo tokiam užsieniečiui atvykti į Lietuvos Respubliką terminą gavimo Migracijos departamente dienos. 
32. Duomenis iš sąrašo, pateiktus C.SIS, šioje sistemoje sprendimą dėl uždraudimo atvykti priėmusios įstaigos sprendimu atšaukti įspėjimą dėl užsieniečio neįsileidimo pagal SIS II reglamento 24 arba 25 straipsnį panaikina Migracijos departamentas. Sprendimas atšaukti įspėjimą dėl užsieniečio neįsileidimo pagal SIS II reglamento 24 arba 25 straipsnį priimamas:
32.1. jeigu kita Šengeno valstybė po konsultacijų su Lietuvos Respublika užsieniečiui išduoda leidimą gyventi arba nacionalinę vizą arba jeigu šis jau turi vienos iš Šengeno valstybių išduotą galiojantį leidimą gyventi arba nacionalinę vizą;
32.2. jeigu duomenys apie užsienietį, kurio duomenys iš sąrašo pateikti C.SIS, išbraukiami iš sąrašo;
32.3. jeigu užsienietis, dėl kurio paskelbtas įspėjimas C.SIS, pateikia motyvuotą prašymą ir sprendimą dėl uždraudimo atvykti priėmusi įstaiga nustato, kad nebeliko SIS II reglamento 24 arba 25 straipsnyje nurodyto pagrindo taikyti įspėjimą dėl užsieniečio neįsileidimo į Šengeno erdvę, tačiau išlieka pagrindas drausti užsieniečiui atvykti į Lietuvos Respubliką.
33. Duomenis iš sąrašo, pateiktus C.SIS, šioje sistemoje Migracijos departamentas panaikina sprendimo atšaukti įspėjimą dėl užsieniečio neįsileidimo pagal SIS II reglamento 24 arba 25 straipsnį priėmimo dieną, išskyrus taisyklių 34 punkte nurodytą atvejį. Atitinkamai Migracijos departamentas ar Valstybės sienos apsaugos tarnyba sprendimą atšaukti įspėjimą dėl užsieniečio neįsileidimo pagal SIS II reglamento 24 arba 25 straipsnį priima: 
33.1. taisyklių 32.1 papunktyje nurodytu atveju – per 5 darbo dienas nuo kitos Šengeno valstybės pateiktos informacijos apie užsieniečiui išduotą galiojantį leidimą gyventi arba nacionalinę vizą gavimo Migracijos departamente dienos. Kai Migracijos departamentas gauna taisyklių 32.1 papunktyje nurodytą informaciją, kad užsienietis jau turi vienos iš Šengeno valstybių išduotą galiojantį leidimą gyventi arba nacionalinę vizą, tai per 5 darbo dienas nuo šios informacijos gavimo dienos išsiunčia paklausimą tai Šengeno valstybei, ar užsienietis turi šios Šengeno valstybės išduotą galiojantį leidimą gyventi arba nacionalinę vizą. Jeigu kita Šengeno valstybė per 40 darbo dienų nuo Migracijos departamento paklausimo išsiuntimo dienos nepateikia informacijos apie užsieniečiui išduotą galiojantį leidimą gyventi arba nacionalinę vizą – per 5 darbo dienas nuo nurodyto termino pabaigos;
33.2. taisyklių 32.2 papunktyje nurodytu atveju – kartu su sprendimu išbraukti duomenis apie užsienietį iš sąrašo;
33.3. taisyklių 32.3 papunktyje nurodytu atveju – per 20 darbo dienų nuo taisyklių 32.3 papunktyje nurodyto prašymo gavimo dienos.
34. Valstybės sienos apsaugos tarnyba, priėmusi sprendimą atšaukti įspėjimą dėl užsieniečio neįsileidimo pagal SIS II reglamento 24 arba 25 straipsnį, ne vėliau kaip kitą darbo dieną nuo šio sprendimo priėmimo raštu arba elektroninėmis priemonėmis išsiunčia Migracijos departamentui šio sprendimo kopiją. Migracijos departamentas duomenis iš sąrašo, pateiktus C.SIS, šioje sistemoje panaikina ne vėliau kaip kitą darbo dieną nuo Valstybės sienos apsaugos tarnybos sprendimo atšaukti įspėjimą dėl užsieniečio neįsileidimo pagal SIS II reglamento 24 arba 25 straipsnį gavimo dienos.
35. Sąrašo duomenų gavėjai yra:
35.1. policija;
35.2. Valstybės sienos apsaugos tarnyba;
35.3. kiti kriminalinės žvalgybos subjektai pagal Kriminalinės žvalgybos įstatymą ir žvalgybos institucijos pagal Žvalgybos įstatymą; 
35.4. Užsienio reikalų ministerija, Lietuvos Respublikos diplomatinės atstovybės ir konsulinės įstaigos užsienyje;
35.5. kitos valstybės institucijos ir įstaigos, kurioms tokią teisę nustato Lietuvos Respublikos įstatymai. 
36. Pagal asmens duomenų teikimo sutartis valstybės institucijoms ir įstaigoms, nurodytoms taisyklių 35 punkte, sąrašas perduodamas tiesiogiai (prijungties režimu), o jeigu būtina – įrašytas į kompiuterinę laikmeną.
37. Valstybės institucija ar įstaiga, nenurodyta taisyklių 35 punkte, norėdama gauti sąrašo duomenis (vienkartinio teikimo atveju), Migracijos departamentui pateikia rašytinį prašymą, kuriame nurodo duomenų naudojimo tikslą.
38. Užsieniečiams sąrašo duomenys apie juos teikiami pagal pateiktą rašytinį prašymą, jeigu nėra įstatymo 133 straipsnio 10 dalyje nurodytų priežasčių, dėl kurių informacija užsieniečiui neteikiama.
39. Sąrašo duomenys valstybės institucijoms ir įstaigoms, o užsieniečiams – sąrašo duomenys apie juos teikiami neatlygintinai.
40. Valstybės institucijos ir įstaigos atsako už gautų duomenų saugumą ir neturi teisės naudoti gautų duomenų kitam tikslui, negu nustatyta juos perduodant arba nurodyta valstybės institucijos arba įstaigos prašyme pateikti sąrašo duomenis. 
Valstybės institucijoms ir įstaigoms, gavusioms sąrašo duomenis, draudžiama be Migracijos departamento sutikimo perduoti gautus duomenis tretiesiems asmenims arba kitaip juos platinti, išskyrus atvejus, kai tai būtina tiesioginėms funkcijoms atlikti.
__________________________

